АҞӘА, хәажәкыра 9 - Sputnik. Ахра Аҩӡбеи дзыхьчоз иҩызцәа хәҩыки рганахьала ашьаус хацыркуп уаанӡа еиқәшаҳаҭханы абџьари аџьаԥҳани азакәаншьаҭа рымамкәа раахәара, рыҵәахра, рымҩангара, рныҟәгара ахьымҩаԥыргоз азы, абри атәы аанацҳауеит Аԥсны Аҩныҵҟатәи аусқәа рминистрра апресс-маҵзура.
Аусҭҵаара адыррақәа рыла атәыла ахада уаанӡатәи ицхырааҩ Ахра Аҩӡбеи иҩызцәа: Талех Гасанов, Аслан Гуатижев, Владимир Шьербаков, Станислав Культа, Андреи Локтионов хараны ирыдарҵоит заанаҵ еибыҳәаны, закәаншьаҭада, иахәҭоу азин рымамкәа "Абџьар азы" азакәан еилаганы абџьари аџьаԥҳани ахьрымаз.
Дара абџьари аџьаԥҳани Аԥсны аҵакырахь иҭаргалеит закәаншьаҭада, иара убасгьы закәаншьаҭада иҵәахны ирыман Аҟәа араион Гәымсҭа ақыҭан, Ахра Аҩӡба дахьынхоз аҩнаҿы.
Азинхьчаратә усбарҭақәа русзуҩцәа хәажәкыра 4 рзы Ахра Аҩӡба иҩнаҟны аҿы ирыԥшааит иҵәахыз абџьар, аџьаԥҳаны, ахархәага ҷыдақәа, арадиодырраҭара мҩаԥызго ашьақәгылақәа.
- Ахра Аҩӡба мызкы ҭакрала ихигарц азы азыӡба аднакылеит ақалақьтә ӡбарҭа
- Ахра Аҩӡба иҩнаҟны абџьари аџьаԥҳани рыԥшааит
Аԥсны ААР аексперт-криминалистикатә центр аҿы ишьақәдырӷәӷәеит иаарԥшыз абџьар ахысра ишазыхио, аџьаԥҳангьы ахархәара шалшо.
Агәыԥ "Пятнашка" акомандир, Аԥсны ахада уаанӡатәи ицхырааҩ Ахра Аҩӡба даанкылан хәажәкыра 4 рзы. Иааныркылеит иара убасгьы ихьчаҩцәа: Талех Гасанов, Аслана Гуатижев, Андреи Локтионов, Станислава Культа.Дара мызкы ҭакрала ирхыргарц аӡбамҭа аднакылеит Аҟәатәи ақалақьтә ӡбарҭа.
Владимир Шьербаков, административтә зинеилагара мҩаԥигеит ҳәа даанкылоуп хәажәкыра 9-нӡа.